จ่าสิบเอก **จักรกฤษณ์ พณิชย์ผาติกรรม** ชื่อเล่น **เอ็กซ์** (31 มกราคม พ.ศ. 2516 — 19 ตุลาคม พ.ศ. 2556) เป็นนักกีฬายิงปืนทีมชาติไทย ประเภทปืนสั้นอัดลมยิงช้า และเป็นนักแสดง มีผลงานแสดงนำเรื่อง หมากเตะรีเทิร์นส ในบทผู้จัดการฟุตบอลทีมชาติอาวี, ลิ้มโต๊ะเคี่ยม ใน ปืนใหญ่จอมสลัด และ อุปราชมังระ ในขุนรองปลัดชู

ประวัติ
-------

จักรกฤษณ์ เป็นบุตรชายของมานพ พณิชย์ผาติกรรม อดีตนักกีฬายิงปืนทีมชาติไทย เจ้าของหลายเหรียญทองในกีฬาซีเกมส์ และเอเชียนเกมส์ กับนางบุญคิด พณิชย์ผาติกรรม จบการศึกษา ปวส. เครื่องกล จากมหาวิทยาลัยเทคโนโลยีพระจอมเกล้าพระนครเหนือ เริ่มหัดยิงปืนตั้งแต่อายุ 15 ปี หลังจากติดตามบิดาที่เป็นนักกีฬาทีมชาติมาตั้งแต่เด็ก ติดทีมชาติครั้งแรกเมื่ออายุ 18 ปี เข้าแข่งขันเอเชียนเกมส์ 1994และได้เหรียญทองแดง ส่วนใน เอเชียนเกมส์ 1998 ได้ที่ 4 และเคยได้เหรียญเงินจากซีเกมส์ 2005 ที่ฟิลิปปินส์ และได้ 2 เหรียญทองแดงจากเอเชียนเกมส์ 2006 ที่ประเทศกาตาร์ และได้เข้าร่วมแข่งขันในโอลิมปิกฤดูร้อน 2008 ที่ประเทศจีนโดยได้ที่ 8 

จักรกฤษณ์ ได้ชื่อว่าเป็นบุคคลที่มีความมั่นใจในตัวเอง เป็นตัวของตัวเอง มีอารมณ์ร้อน มักมีเรื่องวิวาทกับสมาคมยิงปืน กับสื่อมวลชน หรือกับบุคคลอื่นอยู่เสมอ โดยกรณีที่โด่งดังที่สุด คือ การส่งตัวกลับประเทศทั้งที่แข่งขันไม่จบในซีเกมส์ 2009 ที่เวียงจันทน์ จากการทะเลาะอย่างรุนแรงกับผู้จัดการทีม
และล่าสุด กรกฎาคม 2556 นางปวีณา หงสกุล พาภรรยาและมารดาแจ้งความจับในคดีใช้ความรุนแรงในครอบครัว

ผลงาน
-----

### ภาพยนตร์

* หมากเตะรีเทิร์น (2549)
* ปืนใหญ่จอมสลัด (2551)
* ขุนรองปลัดชู (2554)

### มิวสิควีดีโอ

* เพลง ฆาตกรดีเด่น - (หญิง ธิติกานต์)
* เพลง คนหน้าด้าน - (ศล อำพัน)

อัลบั้มร่วมกับศิลปินคนอื่น
--------------------------

* ซีวิตผาติกรรม (2556)

การเสียชีวิต
------------

เมื่อเวลาประมาณ 19.10 นาฬิกา ของวันที่ 19 ตุลาคม พ.ศ. 2556 ตำรวจสถานีมีนบุรี ได้รับแจ้งเหตุคนร้ายลอบยิงจักรกฤษณ์ขณะอยู่ในรถยนต์ปอร์เช่ บ็อกซเตอร์สีดำ โดยเกิดเหตุที่หน้าวัดบำเพ็ญใต้ ถนนรามคำแหง เขตมีนบุรี จนบาดเจ็บสาหัส ซึ่งกระสุนได้เข้าบริเวณหน้าอก และจักรกฤษณ์ได้รับการนำตัวส่งโรงพยาบาลเสรีรักษ์ ก่อนที่เขาจะทนพิษบาดแผลไม่ไหว และเสียชีวิตในเวลาต่อมา

จักรกฤษณ์มีข่าวขัดแย้งกับคนในครอบครัว กระทั่งภรรยาแจ้งความกับทางตำรวจและมูลนิธิปวีณาฯ จนจักรกฤษณ์ถูกคุมขังอยู่ในเรือนจำทหาร ก่อนที่จะได้รับการปล่อยตัวชั่วคราว จากนั้นได้มีการแจ้งจับภรรยาตัวเองว่าลักทรัพย์ในตู้เซฟ ก่อนจะมีการไกล่เกลี่ยขอคืนดีกับภรรยาโดยมีปวีณา หงสกุล รมว.พัฒนาสังคมและความมั่นคงของมนุษย์ให้การช่วยเหลือ

เครื่องราชอิสริยาภรณ์
---------------------

* พ.ศ. 2548 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 3 ตติยดิเรกคุณาภรณ์ (ต.ภ.)

อ้างอิง
-------

1. ↑  จักรกฤษณ์ พณิชย์ผาติกรรม จาก สนุก! พีเดีย
2. 1 2 3  ดาวเด่น จักรกฤษณ์ พณิชย์ผาติกรรม[*ลิงก์เสีย*] สำเนาจาก หนังสือพิมพ์ข่าวสด, หน้า 12
3. 1 2  พระเอกหนัง "หมากเตะ" หวิดเป็นฆาตกร[*ลิงก์เสีย*] จาก สยามดารา, 28 กรกฎาคม 2550
4. ↑  ปิดคดีฆ่า 'เอ็กซ์ จักรกฤษณ์' แม่นปืนทีมชาติ 'หมอนิ่ม' รอด ฎีกาชี้ทุกข์สาหัสลดโทษแม่ยาย คุก 25 ปี ประหาร 'ทนายอี๊ด'
5. ↑  ยิงปืนวัน2"เอ็กซ์"ล่าทองซีเกมส์[*ลิงก์เสีย*] หนังสือพิมพ์สยามรัฐ, 27 พฤศจิกายน 2550
6. ↑  "ปองพลตัดขาดเอ๊กซ์ห้ามแข่งยิงปืนทุกรายการ". คลังข้อมูลเก่าเก็บจากแหล่งเดิมเมื่อ 2009-12-22. สืบค้นเมื่อ 2009-12-18.
7. 1 2  เอ็กซ์-จักรกฤษณ์เสียชีวิตแล้วหลังถูกลอบยิง[*ลิงก์เสีย*]
8. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ประจำปี ๒๕๔๘ เก็บถาวร 2022-05-31 ที่ เวย์แบ็กแมชชีน, เล่ม ๑๒๒ ตอนที่ ๒๒ ข หน้า ๑๓, ๓ ธันวาคม ๒๕๔๘

แหล่งข้อมูลอื่น
---------------

* ด่วน!’เอ็กซ์-จักรกฤษณ์’ เสียชีวิตแล้วหลังถูกลอบยิงคารถ : MThai News เก็บถาวร 2013-10-21 ที่ เวย์แบ็กแมชชีน
* Jakrit Panichpatikam ที่อินเทอร์เน็ตมูวีเดตาเบส
* ชีวประวัติ จักรกฤษณ์ พณิชย์ผาติกรรม ที่ ฐานข้อมูลภาพยนตร์ไทย
* ชีวประวัติ จักรกฤษณ์ พณิชย์ผาติกรรม ที่เว็บไซต์ หนังดี.คอม